Naujieji Valkininkai
Naujieji Valkininkai (iki 2010 m. Valkininkų geležinkelio stotis) – kaimas Varėnos rajono savivaldybėje, į vakarus nuo Valkininkų miestelio. Gyvenvietė ėmė formuotis nutiesus geležinkelį Vilnius–Gardinas, dabar joje gyvena daugiau žmonių nei pačiuose Valkininkuose. Naujųjų Valkininkų seniūnaitija. Pro kaimą eina plentas  A4  Vilnius–Varėna–Gardinas , atsišakoja  128  Naujieji Valkininkai–Daugai–Alytus ,  4704  Paluknys–Žėronys–Naujieji Valkininkai . Kaime yra Valkininkų sanatorijos mokykla, lopšelis-darželis „Žibutė“, Valkininkų vaikų ligoninė „Pušelė“ (pastatyta 1970 m., architektai Zigmantas Liandzbergis ir Eduardas Chlomauskas, freskų autoriai Birutė Žilytė-Steponavičienė ir Algirdas Steponavičius), Valkininkų kardiologinė sanatorija, biblioteka (bibliotekininkė Danutė Blažulionienė), paštas (LT-65067), girininkija, geležinkelio stotis (viršininkė Inga Kovalčiukienė), dvi parduotuvės, R. Kuodienės kaimo turizmo sodyba. Geležinkelio stoties statinių kompleksą (XIX–XX a.) sudaro istorizmo stilistikos stoties pastatas (1929 m.) ir ūkinis pastatas (1902 m.), 2 namai, sandėlis ir vandens bokštas.